A Tanács 2236/2002/EK rendelete

(2002. december 10.)

az Írországért Nemzetközi Alap részére nyújtott közösségi pénzügyi hozzájárulásról (2003–2004)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 308. cikkére,

tekintettel a Bizottság javaslatára,

tekintettel az Európai Parlament véleményére [1],

mivel:

(1) Az Írországért Nemzetközi Alapot (a továbbiakban: "az Alap") 1986-ban hozta létre az Írországért Nemzetközi Alapról szóló, Írország kormánya valamint Nagy-Britannia és Észak-Írország Egyesült Királyságának kormánya között 1986. szeptember 18-án megkötött megállapodás (a továbbiakban: "megállapodás") annak érdekében, hogy az 1985. november 15-i angol–ír megállapodásban meghatározott egyik célkitűzés végrehajtásaként támogassa a gazdasági és társadalmi haladást, valamint ösztönözze az írországi nacionalisták és az unionisták közötti kapcsolatfelvételt, párbeszédet és kiegyezést.

(2) Évi 15 millió ECU összeget biztosítottak a közösségi költségvetésből 1989 és 1995 között az Alap olyan projektjeinek támogatására, amelyek valóban jelentős kiegészítő hatással bírnak az érintett területekre.

(3) Az Írországért Nemzetközi Alap részére nyújtott közösségi pénzügyi hozzájárulásról szóló, 1994. október 31-i 2687/94/EK tanácsi rendelet [2] értelmében 1995-re, 1996-ra és 1997-re évi 20 millió ECU összeget különítettek el a közösségi költségvetésből.

(4) Az Írországért Nemzetközi Alap részére nyújtott közösségi pénzügyi hozzájárulásról szóló, 1997. december 15-i 2614/97/EK tanácsi rendelet [3] értelmében 1998-ra és 1999-re évi 17 millió ECU összeget különítettek el a közösségi költségvetésből.

(5) Az Írországért Nemzetközi Alap részére nyújtott közösségi pénzügyi hozzájárulásról szóló, 2000. január 24-i 214/2000/EK tanácsi rendelet [4] értelmében 2000-re, 2001-re és 2002-re évi 15 millió euro összeget különítettek el a közösségi költségvetésből.

(6) A 214/2000/EK rendelet 5. cikkével összhangban végrehajtott értékelések megerősítették az Alap tevékenységeihez nyújtandó további támogatások szükségességét, megerősítve a célkitűzések szinergiáját, és biztosítva a koordinációt a közösségi strukturális alapok intervencióival, különös tekintettel az Észak-Írország és Írország határ menti megyéiben a béke megteremtésére és a megegyezés elérésére irányuló különprogramra (a továbbiakban: "PEACE-program").

(7) A 214/2000/EK rendelet 2002. december 31-én hatályát veszti.

(8) Az észak-írországi békefolyamat szükségessé teszi, hogy a Közösség a fenti időpont után is folyósítsa támogatását az Alapnak.

(9) Az Európai Tanács 1999. március 24–25-i berlini ülésén úgy határozott, hogy a BÉKE programot további öt évig, azaz 2000-től 2004-ig folytatni kell, 500 millió eurós közösségi össztámogatással.

(10) Az Alapnak nyújtott közösségi pénzügyi támogatás a 2003-as és 2004-es évre vonatkozó évenkénti támogatás formájában történik, így ugyanakkor jár le, mint a BÉKE program.

(11) A közösségi hozzájárulás felosztásakor az Alapnak elsőbbséget kell biztosítania a határokon vagy a közösségeken átnyúló projekteknek oly módon, hogy azok lehetővé tegyék a BÉKE programmal a 2000-től 2004-ig terjedő időszakban finanszírozott tevékenységek teljes körű megvalósulását.

(12) A Megállapodással összhangban az Alap minden pénzügyi támogatója megfigyelőként részt vesz az Alap Igazgatótanácsának (a továbbiakban: "az Igazgatótanács") ülésein.

(13) Elengedhetetlenül fontos megfelelő koordinációt biztosítani az Alap tevékenységei és a Szerződés 159. cikke értelmében a közösségi strukturális alapok által finanszírozott tevékenységek között, különös tekintettel a BÉKE programra.

(14) Az Alap által nyújtott támogatás csak abban az esetben tekinthető hatékonynak, ha fenntartható gazdasági és társadalmi javulást eredményez, és nem más köz- vagy magánkiadások helyettesítésére használják fel.

(15) Értékelést kell készíteni 2004. április 1-je előtt, amely áttekinti az Alap teljesítményét és a további közösségi támogatás szükségességét.

(16) Az Európai Parlament, a Tanács és a Bizottság között létrejött, a költségvetési fegyelemről és a költségvetési eljárás fejlesztéséről szóló, 1999. május 6-i intézményközi megállapodás [5] 34. pontja szerinti pénzügyi referenciaösszeg e rendelet részét képezi a program teljes időtartama alatt anélkül, hogy ez érintené a költségvetési szerv Szerződésben meghatározott hatáskörét. Az Alapnak nyújtott közösségi hozzájárulás összege 2003-ra és 2004-re folyó értéken évi 15 millió euro.

(17) E támogatás hozzájárul a tagállamok és azok népei közötti szolidaritás erősítéséhez.

(18) A Szerződés nem rendelkezik a 308. cikkében meghatározottaktól eltérő hatáskörről e rendelet elfogadására vonatkozóan,

ELFOGADTA EZT A RENDELETET:

1. cikk

Az éves költségvetési eljárás függvényében, valamint az Európai Parlament, a Tanács és a Bizottság között létrejött, a költségvetési fegyelemről és a költségvetési eljárás fejlesztéséről szóló, 1999. május 6-i intézményközi megállapodás 34. pontjának második bekezdésével összhangban a 2003. és a 2004. évre egyaránt évi 15 millió euro értékű támogatást kell folyósítani az Alapnak, amely támogatások együttesen 30 millió eurós hozzájárulást tesznek ki.

2. cikk

Az Alap a hozzájárulást az Alapot létrehozó megállapodással összhangban használja fel, amelynek során elsőbbséget élveznek a határokon vagy a Közösségen átnyúló projektek oly módon, hogy azok lehetővé tegyék a közösségi strukturális alapok által finanszírozott tevékenységek, és különösen a BÉKE program tevékenységeinek teljes körű megvalósulását.

A támogatás felhasználása oly módon történik, hogy az érintett területeken fenntartható gazdasági és társadalmi javulás következzék be. A támogatás nem használható fel más köz- vagy magánkiadások helyettesítésére.

3. cikk

Az Igazgatótanács ülésein a Közösséget megfigyelőként a Bizottság képviseli.

Az Alap megfigyelőként képviselteti magát a BÉKE program és adott esetben más közösségi strukturális alapok támogatás-felügyeleti bizottságának ülésein.

4. cikk

A Bizottság elősegíti a további koordinációt valamennyi szinten az Alap Igazgatótanácsa és meghatalmazottjai, valamint az érintett közösségi strukturális alapból nyújtott támogatások – különös tekintettel a BÉKE programra – keretében felállított irányító szervek között.

5. cikk

A Bizottság az Igazgatótanáccsal együttműködve meghatározza a megfelelő közzétételi és tájékoztatási eljárásokat az Alap által finanszírozott projektekhez nyújtott közösségi hozzájárulás nyilvánosságra hozatalára.

6. cikk

A Bizottság legkésőbb 2004. március 31-ig jelentést nyújt be a költségvetési hatóságnak, amelyben értékeli az Alap tevékenységeinek eredményeit és a 2004 után nyújtandó további hozzájárulások szükségességét, figyelembe véve a békefolyamat előrehaladását Észak-Írországban. A jelentés többek között a következőket foglalja magában:

a) az Alap tevékenységeinek áttekintése;

b) a támogatásban részesült projektek listája;

c) az Alap tevékenységeinek természetéről és hatásáról készült értékelés, különösen a 2. és 8. cikkben megállapított célkitűzések és szempontok vonatkozásában;

d) az Alap által a közösségi strukturális alapból nyújtott támogatásokkal való együttműködés és koordináció tekintetében tett lépések értékelése, különös tekintettel a 3., 4. és 5. cikk szerinti kötelezettségekre;

e) a 7. cikkben említett kötelezettség szerint a Bizottság által végrehajtott vizsgálatok és ellenőrzések eredményeit közlő melléklet.

7. cikk

A hozzájárulásokat a Bizottság kezeli.

Az Alap pénzügyi szükségleteinek értékelése függvényében az éves hozzájárulásokat általában a következő részletekben fizetik ki:

a) az első, 40 %-os előleget azt követően folyósítják, hogy a Bizottság megkapta az Igazgatótanács elnöke által aláírt kötelezettségvállalást, amely szerint az Alap e rendelettel összhangban betartja a hozzájárulás nyújtásához kapcsolódó feltételeket;

b) a második, 40 %-os előleget hat hónappal később folyósítják;

c) az utolsó 20 %-os részlet kifizetésére azután kerül sor, hogy a Bizottság megkapta és elfogadta az Alap éves tevékenységéről készült jelentést és a kérdéses évre vonatkozóan az auditált beszámolót.

Amennyiben a második albekezdésben említett értékelés arra a következetésre jut, hogy a tárgynapon az Alap pénzügyi szükségletei nem indokolják a fenti részletek egyikének kifizetését, úgy az érintett kifizetést fel kell függeszteni addig, amíg a Bizottság az Alaptól származó új információk alapján azt indokoltnak nem ítéli.

8. cikk

Az 1. cikkben említett hozzájárulás azon feltételtől függ, hogy olyan művelet esetében, amely a közösségi strukturális alapok támogatása keretében pénzügyi támogatásban részesül vagy részesülhet, az Alaptól származó hozzájárulás csak akkor biztosítható a művelethez, ha a közösségi strukturális alapoktól származó támogatást képviselő összeghez hozzáadva az Alap hozzájárulásának 40 %-át képviselő összeget, az eredmény nem haladja meg a művelet összes támogatható költségének 75 %-át.

9. cikk

Ez a rendelet 2003. január 1-jén lép hatályba.

Ez a rendelet 2004. december 31-én hatályát veszti.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. december 10-én.

a Tanács részéről

az elnök

P. S. Møller

[1] 2002. november 20-i vélemény (a Hivatalos Lapban még nem tették közzé).

[2] HL L 286., 1994.11.5., 5. o.

[3] HL L 353., 1997.12.24., 5. o.

[4] HL L 24., 2000.1.29., 7. o.

[5] HL C 172., 1999.6.18., 1. o.

--------------------------------------------------